ФНИ НА СУ „СВ. КЛИМЕНТ ОХРИДСКИ“

ИЗСЛЕДОВАТЕЛСКИ ПРОЕКТ

РЕЗЮМЕ

**Тема:** ИНОВАТИВНИ ГРАДСКИ ТУРОВЕ И ТЕМАТИЧНИ МАРШРУТИ В СОФИЯ: ДЕТЕРМИНАНТИ НА ПРЕЖИВЯВАНЕТО И КЛЮЧОВИ ФАКТОРИ ЗА УСПЕХ

**Вид на проекта**: тематичен проект, договор № 80-10-55/13.04.2020

**Ръководител**: доц. д-р Елка Дограмаджиева

**Факултет/департамент/звено**: ГГФ, катедра „География на туризма“

**Основната цел** на проекта е да изследва избрани иновативни градски турове и тематични маршрути в София през призмата на две актуални концепции: „икономика на преживяванията“ и „ключови фактори на успеха“.

Изпълнените **дейности** и постигнатите **резултати** включват:

* Чрез обстоен преглед на научната литература е изяснено съдържанието на концепциите „икономика на преживяванията“ и „ключови фактори на успеха“, като са откроени различните аспекти в тяхната интерпретация и е разгледано приложението им в туристическите изследвания.
* Разработена и приложена e комплексна методика за изследване на градски турове в контекста на двете концепции. Методиката обхваща: включено наблюдение; дълбочинни интервюта с ключови информатори (собственици, мениджъри и гидове); анализ на интернет сайтове на доставчици на такива услуги в България и чужбина; анализ на потребителски коментари в TripAdvisor.
* Проучена е дейността на пет доставчика на иновативни градски турове в София, като са идентифицирани специфичните им особености, ключовите фактори на пазарния им успех през последните години и резките промени, настъпили през 2020 г. във връзка с пандемията от COVID-19;
* Основните характеристики на изследваните градски турове са анализирани в дълбочина и е разработен теоретичен модел на ключовите фактори за успех, който отразява спецификата на обекта на изследване, но може да има и по-универсално приложение в сферата на туризма.
* Туристическото преживяване и задоволството на потребителите са анализирани чрез изследване на голям брой коментари, публикувани в TripAdvisor през 2017 и 2019 г. На тази база и в продължение на предходно проучване е разработен модел на аспектите и детерминантите на преживяването при участие в градски турове.
* Петима студенти от специалност „Туризъм“ на ГГФ взеха активно участие в различни етапи от изследователския процес, като четирима от тях представиха работата си по проекта на научни форуми с международно участие и имат публикувани доклади по темата.
* Резултатите от проекта са презентирани на шест научни форума, два от които в чужбина. Подготвени са и шест научни публикации, четири от които вече са факт, а две са в процес на издаване.